《感寓 其十八》
明代·朱诚泳

我家有美玉，人言出昆冈。清姿温且润，素质坚以刚。

珊瑚让精彩，水精失辉光。玉人一入手，珍重无时忘。

琢磨借沙石，切磋付刀铓。雕镌制瑚琏，专攻作圭璋。

神明许相与，君子良可方。但恐珷玞混，弃置令人伤。

作者简介：（1458—1498）安徽凤阳人。明宗室。号宾竹道人。太祖第二子秦王朱樉玄孙。弘治元年袭封秦王。长安有鲁齐书院，久废，诚泳别易地建正学书院，又于其旁建小学，择军士子弟延儒生教授。工诗。著有《经进小鸣集》。卒谥简。